b'\n_START_ARTICLE_\nMatej Ta\xc5\xa1ner Vatovec\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Kopru. O\xc4\x8de je bil zaposlen na Srednji tehni\xc5\xa1ki \xc5\xa1oli Koper, mati pa v tovarni Lama Dekani. Obiskoval je Osnovno \xc5\xa1olo Janka Premrla - Vojka v Kopru, pozneje pa Srednjo ekonomsko in dru\xc5\xbeboslovno \xc5\xa1olo Koper, kjer je pri\xc4\x8del prebirati Freuda, Marxa in Nietzscheja. Za tem se je vpisal na novoustanovljeno Fakulteto za humanisti\xc4\x8dne \xc5\xa1tudije v Kopru. V tem \xc4\x8dasu je tudi postal sekretar za izobra\xc5\xbeevanje pri \xc5\xa0tudentski organizaciji Univerze na Primorskem ter organiziral izobra\xc5\xbeevalne projekte, filmske ve\xc4\x8dere, filozofski kro\xc5\xbeek in podobno. Diplomiral je leta 2006 z diplomskim delom "Pekel so ljudje: teorija pogleda v Sartrovi Bit in ni\xc4\x8d" (za katero je leta 2007 prejel univerzitetno nagrado Sre\xc4\x8dka Kosovela)._NEWLINE__NEWLINE_Po diplomi se je vpisal na podiplomski \xc5\xa1tudij, med tem obdobjem pa je s Karlom Hmeljakom in Borutom Jermanom ustanovil Aktiv F3, neformalno organizacijo, ki je bila namenjena neformalnemu izobra\xc5\xbeevanju vrstnikov in mlaj\xc5\xa1ih generacij ter preseganju aktualne, precej osiroma\xc5\xa1ene kulturne ponudbe. Ime F3 izvira iz Marxove 3. teze o Feuerbachu:_NEWLINE_"Materialisti\xc4\x8dni nauk, da so ljudje produkti okoli\xc5\xa1\xc4\x8din in vzgoje, spremenjeni ljudje torej produkti drugih okoli\xc5\xa1\xc4\x8din in predruga\xc4\x8dene vzgoje, pozablja, da okoli\xc5\xa1\xc4\x8dine spreminjajo ravno ljudje in da mora vzgojitelj sam biti vzgojen. Zato pripelje nujno do tega, da razdeli dru\xc5\xbebo na dva dela, od katerih je eden vzvi\xc5\xa1en nad dru\xc5\xbebo. (Npr. pri Robertu Owenu.)_NEWLINE_Sovpadanje spreminjanja okoli\xc5\xa1\xc4\x8din in \xc4\x8dlove\xc5\xa1ke dejavnosti je mo\xc4\x8di dojeti in racionalno razumeti le kot prevratno prakso."_NEWLINE_V tem \xc4\x8dasu se je tudi ukvarjal s prevajalstvom, pozneje pa se je zaposlil kot asistent in raziskovalec na Univerzi na Primorskem. V letu 2010 se je v okviru raziskovalne \xc5\xa1tipendije francoske vlade izpopolnjeval na CIEPFC (Centre International d\xe2\x80\x99Etude de la Philosophie Fran\xc3\xa7aise Contemporaine) v Parizu. Leta 2012 je iz\xc5\xa1el njegov prevod knjige Pierra Bourdieuja Homo academicus._NEWLINE_Doktoriral je leta 2014 z nalogo "Pozaba domi\xc5\xa1ljije: zgodovinske, filozofske in ekonomske okoli\xc5\xa1\xc4\x8dine za vzpon in padec domi\xc5\xa1ljije kot filozofskega koncepta"._NEWLINE_Med drugim je soustanovitelj dru\xc5\xa1tva Svarog, kluba neodvisnega filma, re\xc5\xbeiser, scenarist in fotograf ter soavtor dveh kratkih filmov, (s)Prehod (2006) in V senci (2007).'